Document ID: 32009R0537

UREDBA KOMISIJE (ES) št. 537/2009
z dne 19. junija 2009
o spremembi Uredbe (ES) št. 1235/2008 glede seznama tretjih držav, iz katerih morajo izvirati nekateri ekološko pridelani kmetijski proizvodi, da se lahko tržijo v Skupnosti
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 ter zlasti člena 33(2) Uredbe (1),
ob upoštevanju naslednjega:
(1)
V skladu z Uredbo (ES) št. 834/2007 Priloga III k Uredbi Komisije (ES) št. 1235/2008 z dne 8. decembra 2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (2) vzpostavlja seznam tretjih držav, v katerih so sistem proizvodnje in nadzorni ukrepi za ekološko pridelavo priznani za enakovredne. V skladu z novimi vlogami in informacijami, ki jih je Komisija prejela od tretjih držav od zadnje objave seznama, je treba upoštevati nekatere spremembe in jih dodati ali vstaviti na seznam.
(2)
Avstralski in kostariški organi so zaprosili Komisijo, da vključi nov kontrolni in certifikacijski organ. Avstralski in kostariški organi so Komisiji predložili potrebna jamstva, da novi kontrolni in certifikacijski organi izpolnjujejo merila iz člena 8(2) Uredbe (ES) št. 1235/2008.
(3)
Rok za vključitev Indije na seznam iz Priloge III k Uredbi (ES) št. 1235/2008 poteče 30. junija 2009. Da bi preprečili motnje v trgovini, je vključitev Indije na navedeni seznam treba podaljšati za dodatno obdobje. Indijski organi so Komisijo zaprosili, da vključi štiri nove kontrolne in certifikacijske organe. Indijski organi so Komisiji predložili potrebna jamstva, da novi kontrolni in certifikacijski organi izpolnjujejo merila iz člena 8(2) Uredbe (ES) št. 1235/2008. Indijski organi so Komisijo obvestili, da je en kontrolni organ spremenil svoje ime.
(4)
Izraelski organi so Komisijo obvestili, da je en kontrolni organ spremenil svoje ime.
(5)
Nekateri kmetijski proizvodi, uvoženi iz Tunizije, se zdaj tržijo v Skupnosti v skladu s prehodnimi določbami iz člena 19 Uredbe (ES) št. 1235/2008. Tunizija je Komisiji predložila zahtevek za vključitev na seznam iz Priloge III k navedeni uredbi. V skladu s členom 7 in 8 navedene uredbe je predložila zahtevane informacije. Proučitev teh informacij in posledična razprava s tunizijskimi organi je privedla do ugotovitve, da so v navedeni državi predpisi za proizvodnjo in kontrolo kmetijskih proizvodov enakovredni tistim iz Uredbe (ES) št. 834/2007. Komisija je na kraju samem proučila predpise pridelave in kontrolne ukrepe iz člena 33(2) Uredbe (ES) št. 834/2007, ki se v Tuniziji dejansko uporabljajo.
(6)
Uredbo (ES) št. 1235/2008 je zato treba ustrezno spremeniti.
(7)
Ukrepi, določeni s to uredbo, so v skladu z mnenjem regulativnega odbora za ekološko pridelavo -
SPREJELA NASLEDNJO UREDBO:
Člen 1
Priloga III k Uredbi (ES) št. 1235/2008 se spremeni v skladu s Prilogo k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 19. junija 2009

Labels: 3
18
17
6